PROVOCIRAJU POVICIMA I TRANSPARENTIMA

Zadarska policija je privela dvadesetak navijača Levskog, koji su se u srijedu navečer htjeli obračunati s domaćima. Uhićeni su na poluotoku, u središtu Zadra, što je potvrdila policija.

Dogodila su se dva različita incidenta, nekoliko nepoznatih osoba je u Zadru oko 23 sata napalo četvoricu Bugara kojima su i zapalili automobil. Sukob se dogodio u Ulici Krešimira Ćosića.

Napadnuti su navijači Levskog, ali policija nikoga nije uhitila jer su napadači pobjegli prije njihova dolaska. Za njima se traga.

Zadarska je policija izvijestila da su napadnuti Bugari u dobi od 28 do 32 godine i da su im napadači ubacili pirotehničko sredstvo u BMW čime su izazvali požar u unutrašnjosti vozila.

Policija taj incident ne povezuje s ovim drugim u središtu Zadra, nakon kojega je uhićena skupina ratobornih Bugara, koji su još uvijek u policiji, piše Dalmatinski portal.

Inače, na stadionu Hrvatskih vitezova u Dugopolju, na utakmicu 2. pretkola Europske lige između Hajduka i Levskog, trebalo bi stići oko 250 bugarskih navijača, koji će biti smješteni na istočnoj tribini.

Inače, navijači Levskog imaju imidž huligana pa tako često na utakmicama rade nerede.

Godine 2012., Levski je kažnjen s 30.000 eura zbog rasističkog ponašanja navijača na utakmici kvalifikacija za Europsku ligu protiv Sarajeva.

Navijači bugarskog kluba su na utakmici koja je odigrana 19. srpnja u Sofiji vrijeđali goste iz Bosne i Hercegovine na nacionalnoj osnovi i uzvikivali parole u kojima se veličaju zločinci Ratko Mladić i Željko Ražnatović.

Podsjetimo, utakmica 2. pretkola Europske lige između Hajduka i Levskog na rasporedu je u četvrtak, 13. sprnja od 20.30 u Dugopolju.